CELEX: 32011D0520
Language: ro
Date: 2011-08-31 00:00:00
Title: 2011/520/UE: Decizia de punere în aplicare a Comisiei din 31 august 2011 privind recunoașterea Marocului în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a navigatorilor [notificată cu numărul C(2011) 6020]  Text cu relevanță pentru SEE

1.9.2011   
            
            
               RO
            
            
               Jurnalul Oficial al Uniunii Europene
            
            
               L 226/10
            
         DECIZIA DE PUNERE ÎN APLICARE A COMISIEI
   din 31 august 2011
   privind recunoașterea Marocului în temeiul Directivei 2008/106/CE a Parlamentului European și a Consiliului în ceea ce privește sistemele de formare și certificare a navigatorilor
   [notificată cu numărul C(2011) 6020]
   (Text cu relevanță pentru SEE)
   (2011/520/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2008/106/CE a Parlamentului European și a Consiliului din 19 noiembrie 2008 privind nivelul minim de formare a navigatorilor (1), în special articolul 19 alineatul (3) primul paragraf,
   având în vedere cererea înaintată de Cipru la 13 mai 2005,
   întrucât:
   
               (1)
            
            
               În conformitate cu Directiva 2008/106/CE, statele membre pot decide să ateste certificatele corespunzătoare ale navigatorilor eliberate de țări terțe, cu condiția ca țara terță respectivă să fie recunoscută de Comisie. Aceste țări terțe trebuie să îndeplinească toate cerințele Convenției Organizației Maritime Internaționale (OMI) privind standardele de pregătire a navigatorilor, brevetare/atestare și efectuare a serviciului de cart (denumită în continuare „Convenția STCW”) din 1978 (2), astfel cum a fost revizuită în 1995.
            
         
               (2)
            
            
               Prin scrisoarea din 13 mai 2005, Cipru a solicitat recunoașterea Marocului. Ca urmare a solicitării Ciprului, Comisia a evaluat sistemele de formare și certificare din Maroc, pentru a verifica dacă această țară respectă toate cerințele Convenției STCW și dacă s-au luat măsurile corespunzătoare în vederea prevenirii fraudei în ceea ce privește certificatele. Evaluarea a avut la bază rezultatele unei anchete efectuate de experții Agenției Europene pentru Siguranță Maritimă în decembrie 2006. În cursul acestei anchete s-au constatat unele deficiențe ale sistemelor de formare și certificare.
            
         
               (3)
            
            
               Comisia a transmis statelor membre un raport privind rezultatele evaluării.
            
         
               (4)
            
            
               Prin scrisorile din 4 februarie 2009 și 9 martie 2010, Comisia a solicitat Marocului să prezinte documente care să demonstreze remedierea deficiențelor constatate.
            
         
               (5)
            
            
               Marocul a prezentat, prin scrisorile din 13 mai 2009, 29 mai 2009, 2 aprilie 2010 și 4 ianuarie 2011, informațiile și documentele solicitate referitoare la aplicarea de măsuri corective adecvate și suficiente pentru remedierea majorității deficiențelor constatate în cadrul evaluării conformității.
            
         
               (6)
            
            
               Deficiențele rămase privesc, pe de o parte, lipsa prevederilor legale referitoare la echipamentele de formare și la calificările și formarea instructorilor și a evaluatorilor și, pe de altă parte, lipsa echipamentelor de formare în cadrul principalei instituții de educație și formare în domeniul maritim din Maroc. Prin urmare, Marocului i-a fost adresată invitația de a implementa măsuri corective suplimentare în acest sens. Aceste deficiențe nu sunt însă de natură să pună sub semnul întrebării nivelul general de respectare de către Maroc a cerințelor Convenției STCW privind formarea și certificarea navigatorilor.
            
         
               (7)
            
            
               Rezultatul evaluării conformității și analiza informațiilor furnizate de Maroc arată că această țară respectă toate cerințele Convenției STCW și că a luat măsurile corespunzătoare în vederea prevenirii fraudei în ceea ce privește certificatele. Prin urmare, această țară trebuie recunoscută de Comisie.
            
         
               (8)
            
            
               Măsurile prevăzute de prezenta decizie sunt conforme cu avizul Comitetului pentru siguranța maritimă și prevenirea poluării de către nave,
            
         ADOPTĂ PREZENTA DECIZIE:
   Articolul 1
   În sensul articolului 19 din Directiva 2008/106/CE, Marocul este recunoscut în ceea ce privește sistemele de formare și certificare a navigatorilor.
   Articolul 2
   Prezenta decizie de punere în aplicare se adresează statelor membre.
   
      Adoptată la Bruxelles, 31 august 2011.
      
         
            Pentru Comisie
         
         Siim KALLAS
         
            Vicepreședinte
         
      
   
   
      (1)  JO L 323, 3.12.2008, p. 33.
   
      (2)  Adoptată de Organizația Maritimă Internațională.